marasmus
Marasmus, marasmus malnutritionis, udtalt afmagring med afkræftelse. Dette kan optræde i ulande hos børn, der overgår fra modermælk til en kost med lavt indhold af kalorier og protein (se underernæring).
Marasmus optrådte under 2. Verdenskrig hos koncentrationslejrenes fanger som sultsygdom (se mangelsygdomme og muselmand).
I slutstadiet af uhelbredelige kroniske sygdomme kan der optræde marasmus, ofte også betegnet kakeksi. Dette kan skyldes dannelse af tumornekrosefaktorer (TNF, se cytokiner).